LIETUVOS RESPUBLIKOS VYRIAUSYBĖS KANCELIARIJA

EKONOMIKOS POLITIKOS GRUPĖ

PAŽYMA

DĖL INVESTICIJŲ ĮSTATYMO NR. VIII-1312 PAPILDYMO 13-1 STRAIPSNIU ĮSTATYMO, ĮSTATYMO „DĖL UŽSIENIEČIŲ TEISINĖS PADĖTIES“ NR. IX-2206 1 STRAIPSNIO PAKEITIMO ĮSTATYMO IR UŽIMTUMO ĮSTATYMO NR. XII-2470 56 IR 57 STRAIPSNIŲ PAKEITIMO ĮSTATYMO PROJEKTŲ (TAP-21-262(2) (TAIS-21-21211(2)

Nr.

Vilnius

Rengėjas: Ekonomikos ir inovacijų ministerija.

Tikslas: sudaryti palankesnes sąlygas perkelti visus ar dalį įmonės darbuotojų į Lietuvos Respubliką perkeliant įmonės veiklą ar jos dalį iš trečiųjų šalių.

Esama situacija: Įstatymas šiuo metu nereglamentuoja atskiro leidimo laikinai gyventi Lietuvos Respublikoje pagrindo užsieniečiams darbuotojams, kai iš užsienio į Lietuvos Respubliką perkeliama visa ar dalis įmonės veiklos. Įmonės relokacijos atveju skirtingą kvalifikaciją turintys užsieniečiai dėl leidimo laikinai gyventi Lietuvos Respublikoje išdavimo turi kreiptis skirtingais pagrindais, o dalies užsieniečių darbuotojų perkėlimui esami pagrindai nėra pakankami (be kita ko, nustatytas maksimalus leidimo laikinai gyventi Lietuvos Respublikoje išdavimo laikotarpis - 3 metai; kreipiantis dėl leidimo laikinai gyventi Lietuvos Respublikoje išdavimo teisėtos veiklos pagrindu įmonė jau privalo būti veikianti Lietuvos Respublikoje ne trumpiau kaip 6 mėnesius, todėl šis pagrindas netinkamas skatinant naujas investicijas, be to, šiuo pagrindu gali naudotis tik akcininkai ir vadovai).

Esmė:

įtvirtinti naują leidimo laikinai gyventi Lietuvos Respublikoje išdavimo pagrindą, nustatant, kad nauju reguliavimu galėtų pasinaudoti tik su Vyriausybe ar jos įgaliota institucija investicijų sutartis sudarę investuotojai, kurie, be kita ko, pagal investicijų sutartį įsipareigotų sukurti ne mažiau kaip 20 naujų darbo vietų, kuriose įdarbintų ne mažiau kaip 20 asmenų atitinkamų metų vidutinis darbo užmokestis būtų ne mažesnis kaip 1,5 Lietuvos statistikos departamento paskelbto savivaldybės, kurioje investuojama, vidutinio mėnesinio darbo užmokesčio. Šios darbo vietos turėtų būti išlaikytos ne trumpiau kaip trejus metus. Be to, pagal investicijų sutartį investuotojas į investicinį projektą įsipareigos investuoti ne mažiau kaip 1 448 100 eurų privačių investicijų. Investuotojo metinės pajamos bent vienais finansiniais metais per pastaruosius trejus metus turės būti ne mažesnės kaip 2 500 000 eurų. Taip pat investicijų sutartyje būtų nustatytas skaičius užsieniečių, kurie leidimą laikinai gyventi Lietuvos Respublikoje gali gauti.

nustatyti, kad leidimas laikinai gyventi Lietuvos Respublikoje būtų išduodamas užsieniečiui, kuris turi ekonomikos ir inovacijų ministro įgaliotos įstaigos išduotą dokumentą, patvirtinantį, kad jis atitinka vieną iš šių sąlygų:

yra investuotojo darbuotojas ir pateikiamas investuotojo įsipareigojimas jį įdarbinti Lietuvos Respublikoje sukurtoje darbo vietoje ne trumpesniam kaip vienerių metų laikotarpiui; arba

investicijų sutarties sudarymo dieną buvo investuotojo darbuotojas ir dirba pagal darbo sutartį Lietuvos Respublikoje sukurtoje darbo vietoje; arba

yra investuotojas arba investuotojo akcininkas, kuriam nuosavybės teise priklausančių akcijų nominalioji vertė yra ne mažesnė kaip 1/10 įsteigtos Lietuvos Respublikoje įmonės, kurioje sukuriamos naujos darbo vietos Lietuvos Respublikoje, įstatinio kapitalo; arba

yra užsieniečio šeimos narys.

nustatyti, kad užsieniečio prašymas išduoti leidimą laikinai gyventi Lietuvos Respublikoje išnagrinėjamas ne vėliau kaip per du mėnesius nuo prašymo išduoti leidimą laikinai gyventi Lietuvos Respublikoje pateikimo dienos. Prašymas išduoti leidimą laikinai gyventi Lietuvos Respublikoje teikiamas Migracijos departamentui;

nustatyti, kad leidimo laikinai gyventi Lietuvos Respublikoje galiojimo laikotarpis negali būti ilgesnis už investicijų sutarties galiojimo terminą;

nustatyti, kad Užimtumo tarnyba nevertina šio užsieniečio darbo Lietuvos Respublikoje sukurtoje darbo vietoje atitikties Lietuvos Respublikos darbo rinkos poreikiams ir šis užsienietis atleidžiamas nuo pareigos įsigyti leidimą dirbti.

Derinimas:

Specialiųjų tyrimų tarnyba, Užimtumo tarnyba, Socialinės apsaugos ir darbo ministerija, Konkurencijos taryba derino be pastabų;

į Valstybinės darbo inspekcijos pastabą atsižvelgta;

Migracijos departamento, Teisingumo, Vidaus reikalų ministerijų pastabos, į kurias neatsižvelgta, įvertintos derinimo pažymoje. Tačiau, anot Ekonomikos ir inovacijų ministerijos, šios pastabos ir neatsižvelgimo į jas argumentai suderinti su institucijomis darbo tvarka;

Vyriausybės kanceliarijos Teisės grupės pastabos suderintos darbo tvarka, likusios pastabos, į kurias atsižvelgta iš dalies ar neatsižvelgta, įvertintos derinimo pažymoje.

Atitiktis Vyriausybės programai: atitinka Vyriausybės programos dėl verslo persikėlimo į Lietuvą nuostatoms.

Dalykinio vertimo išvada: atsižvelgiant į tai, kad Seimo pavasario sesijos darbų programoje šių įstatymų projektų paketo svarstymas numatytas kovo mėnesį ir jau vėluojama projektus pateikti Seimui, siūlytina klausimą aptarti tarpinstituciniame pasitarime.

Patarėjas	Saulius Gaigalas

Saulius Gaigalas, tel. 8 706 63 789, el. p. saulius.gaigalas@lrv.lt